**" Mēs katrs esam ar vienu spārnu un tikai kopā mēs varam lidot"**

Esmu pārliecināta – katrā bērnā var *atrakt* milzīgus dārgumus, bet skolotājs viens to nevar izdarīt

Mēs taču ar pedagogiem esam partneri kopīgam mērķim – izglītot un audzināt mūsu bērnus.

Cienījamie vecāki, pedagogi, kolēģi – mums noteikti izdosies veiksmīga sadarbība!

Būtiskākie apsvērumi, kāpēc nepieciešama sadarbība starp vecākiem un pedagogiem:

1. sadarbība veicina bērna socializāciju;
2. laicīgi tiek attīstītas bērna spējas, pamanītas viņa vajadzības;
3. tiek saskaņotas pedagoģiskās prasības pret bērnu;
4. notiek vecāku pedagoģiskā izglītošana, aktualizējot jaunākos pētījumus un nostādnes pedagoģijā un psiholoģijā;
5. veidojas bērnu dzīves sociālā kontrole, jo pieaugušie ir informēti par bērna gaitām;
6. bērns iegūst kā personība – pašapziņu, atbalstu, vecāku sapratni.

Pozitīva, uz savstarpējo cieņu balstīta skolas un ģimenes sadarbība ir viens no būtiskākajiem priekšnosacījumiem skolēna personības attīstībā. Skolēna izglītošanas procesā svarīga loma ir atbalsta faktoriem, viens no nozīmīgākajiem no tiem ir skolēna vecāki. Bērna pirmā „skola” ir ģimene, tāpēc skolai ir svarīgi turpināt ģimenē iesākto bērna personības veidošanās procesu, veicināt pēctecības nodrošināšanu, bērnam kļūstot par skolēnu. Bērna interesi par mācībām un dažādiem pasākumiem skolā veicina ieinteresēti vecāki, kas ir motivēti sadarboties ar sava bērna mācību priekšmetu skolotājiem, skolas administrāciju.

Diemžēl bieži vien vecāki nav informēti par norisēm un pārmaiņām izglītības sistēmā, tāpēc dažādu, ar izglītību saistītu jautājumu interpretācija, neatbilst reālajai situācijai un ir balstīta pašu vecāku skolas laika negatīvajā pieredzē vai kādu citos stereotipos.

Sabiedrībā bieži vien izskan viedoklis par pedagogu neieinteresētību bērnu izglītošanā, savukārt skolotāji uzskata, ka vecāki vēlas atbildību par bērna sliktajām sekmēm un bezmērķīgi pavadītu brīvo laiku uzvelt skolai. Tieši tāpēc skolotāja darbā viens no svarīgākajiem jautājumiem ir veidot dialogu ar vecākiem un sadalīt atbildības jomas bērna audzināšanā. Skolotājam ir jābūt profesionālim, kas spēj veidot racionālu, uz savstarpējas cieņas balstītu sadarbību ar vecākiem, lai bērns nemanipulētu ar vecākiem un skolotājiem, neizmantotu pieaugušo nesaskaņas, bet gan izjustu pieaugušo atbalstu un izpratni.